Pernille Vermund (LA), 2024-05-24:
Med hænderne smurt ind i afføring sad deres far på sin seng på plejehjemmet.
Foran ham stod en bakke med mad, som han skulle spise.
Han var overladt til sig selv – uværdigt og umenneskeligt.
Sådan fortalte de to voksne døtre til den 77-årige demente mand, som vi for nylig kunne læse om i medierne.
Det er en følelse, jeg desværre kender alt for godt fra dele af min egen mors tid på plejehjem, før hun i sommer gik bort.
Vi har et af verdens højeste skattetryk, og alligevel frygter mange af os at ende vores dage på et plejehjem.
Alt for ofte oplever man som pårørende, at både kompetente og fagligt engagerede medarbejdere sidder på et lukket kontor bag en skærm frem for at bruge tiden sammen med de ældre.
Det er ubærligt at være vidne til.
Vi skal give friheden og ansvaret tilbage til de ansatte, der leverer vores kernevelfærd, og vi skal give selvbestemmelsen tilbage til borgerne.
For selv om vi skal sikre flere penge, når vi bliver flere ældre, er det ikke kun penge, der mangler.
Der mangler også sund fornuft.
Pengene bliver mange steder prioriteret forkert, og fjernelse af unødvendige dokumentationskrav kan spare os for meget.
Det samme kan kompetent og ansvarlig ledelse.
Aktuelt ser vi, hvordan stigende udgifter til vikarer på de offentlige plejehjem presser kommunerne.
Automatreaktionen fra lokalpolitikerne har længe været at kræve flere penge.
Skatteborgerne må igen til lommerne.
Men hvor er ansvaret for at nedbringe sygefraværet og dermed behovet for vikarer?
Tal fra Dansk Erhverv viser, at medarbejdernes sygefravær er mere end dobbelt så højt på offentlige plejehjem som på private.
På landsplan ligger sygefraværet på det offentlige plejehjemsområde på 7 pct., mens det private kun er på 3 pct.
Hvis det offentliges fravær blev nedbragt til at være på niveau med det private, ville det svare til 1.422 flere fuldtidsansatte på de danske plejehjem.
Tænk, hvor meget overskud der ville være til omsorg for de ældre, hvis alle plejehjem blev drevet som de private.
Potentialet er enormt.
Halvdelen af landets kommuner har udelukkende offentlige plejehjem, og selv om antallet af private plejehjem generelt er stigende, er det kun ca. 5 pct. af alle danske plejehjemspladser, der er private.
I forhandlingerne om en ny ældrereform har det været vigtigt for Liberal Alliance at sikre, at langt flere plejehjem fremover opføres og drives som de private.
Den lokale ledelse og de faglige medarbejdere skal sættes fri af de snærende kommunale bånd, og borgerne skal have et reelt frit valg og dermed den bedst mulige service for de skattekroner, vi afsætter.
Med ældreaftalen har vi sikret en fælles politisk ambition om, at 3.000 pladser frem mod 2030 skal være friplejehjems- eller lokalplejehjemspladser.
Og ja, der vil altid være risiko for, at der begås fejl, eller at der er ældre eller pårørende, der føler sig dårligt behandlet, også på private plejehjem.
Men ikke mindst derfor er det så afgørende, at borgerne kan vælge dårlige tilbud fra og gode til.
Ideologisk modstand mod private leverandører og en elendig information om valgmulighederne for de ældre gør det i dag alt for svært for borgerne at tage magten over situationen og stemme med fødderne, når velfærden svigter.
Kun tre ud af ti ældre ved, at de har ret til et frit valg af plejebolig.
Derfor ser vi gang på gang sager, hvor borgerne føler sig magtesløse over for systemet, som vi så det i den ulykkelige sag med den demente 77-årige mand, der var overladt til sig selv.
Informationsniveauet skal op, og der skal langt mere gennemsigtighed i økonomien.
Derfor er jeg glad for, at vi med den nye ældreaftale sikrer, at plejehjemsoversigten udvides og forbedres, og at det bliver lovpligtigt at informere om plejehjemsoversigten, når kommunerne visiterer borgerne til pleje.
Ældre, som får brug for praktisk hjælp i hverdagen, bliver plejekrævende eller får brug for en plejebolig, skal i langt højere grad end i dag oplyses om, hvilke muligheder der er, og hvad kvaliteten er af det enkelte tilbud.
Det er tid til at tage et opgør med det regeltyranni og den ensretning, der gør borgerne magtesløse over for systemet, og den nye ældreaftale er et skridt i den rigtige retning.